- ዮሃንሳ ቆንጨꬅ
- <
- 15
- >

15
ዉርሰꬃ ቦሻታ
1 ታኒ ሳሎን ሀራ ግታነ ማላልስያ ማላታ በአስ። ፆሳ ዉርሰꬃ ሀንቁዋ ቆንጭስያ ላፑን ቦሻታ ኦይክዳ ላፑን ኪታንቾት ደኦሶና።
2 ቃስ ታማራ ዋላከትዳ ቡርጩኮ አባ ዳነይሳ በአስ። ሄ አባ ጋፃን ዶኣ፥ እያ ምስልያነ እያ ሱንꬃ ታይቡዋ ፆንዳይሳታ በአስ። ፆሳይ ኤንታዉ እምዳ ዲꬃ ኦይክድ ኤቅዶሶና። 3 ኤንቲ ፆሳ አይልያ ሙሰ ማዝሙርያነ ዶርሳ ማዝሙርያ ሀይሳዳ ያግድ የፆሶና።
“ጎዳዉ፥ ኡባፈ ዎልቃማ ፆሳዉ፥
ነ ኦሶይ ግታነ ማላልስያባ።
ደረ ኡባ ካዋዉ፥
ነ ኦገይ ፅሎነ ቱማ። ከሳ 15:1.
4 ጌሽ ነ ፃላላ ግድያ ግሾ፥
ጎዳዉ፥ ነዉ ያዮናይነ
ነ ሱንꬃ ቦንቾናይ ኦኔ?
ነ ፅሎ ኦሶይ አሳ ኡባስ ቆንጨ ግድያ ግሾ፥
ካዎተꬅ ኡባይ ነ ስን ይድ ጎይናና”
ያግድ የፆሶና። ኤርም 10:7፤ ማዝ 86:9.
5 ሄሳፈ ጉየ፥ ሳሎን ዶየትድ ደእያ ፆሳ ኬꬃ፥ እካ ማርካተꬃ ዱንካንያ በአስ። ከሳ 38:21. 6 ላፑን ቦሻታ ኦይክዳ ላፑን ኪታንቾት ፆሳ ኬꬃፈ ከይዶሶና። ኤንቲ ጌሽነ ጶልያ ሊኖ ማኦ ማእዶሶና፤ ባንታ ትራን ዎርቃ ዳንጮ ዳንጭዶሶና። 7 ኦይዱ መተꬃታፐ እሶይ፥ መርናዉ ደእያ ፆሳ ሀንቆይ ኩምዳ ላፑን ዎርቃ ፁአታ ላፑን ኪታንቾታስ እሚስ። 8 ፆሳ ቦንቹዋፈነ እያ ዎልቃፈ ደንዶይሳን ፆሳ ኬꬃይ ጩያን ኩምስ። ላፑን ኪታንቾት ኦይክዳ ላፑን ቦሻት ፖለታና ጋካናዉ ፆሳ ኬꬃ ኦንካ ገላናዉ ዳንዳእቤና። ከሳ 40:34፤ 1 ካዎ 8:10.

- ዮሃንሳ ቆንጨꬅ
- <
- 15
- >

15:3 ከሳ 15:1.

15:4 ኤርም 10:7፤ ማዝ 86:9.

15:5 ከሳ 38:21.

15:8 ከሳ 40:34፤ 1 ካዎ 8:10.

© 2024 TWFTW