- ዮሃንሳ ቆንጨꬅ
- <
- 18
- >

18
ባብሎነ ኩንደꬃ
1 ያትድ፥ ግታ ማት ደእያ ሀራ ኪታንቾይ ሳሎፐ ዎꬍሽን ታ በአስ። ሄ ኪታንቹዋ ቦንቾይ ሳአ ፖእስስ። 2 ሄ ኪታንቾይ ባ ቃላ ꬎቁ ኦꬅድ፥
“እያ ኩንዳሱ! ግታ ባብሎነይ ኩንዳሱ!
ባብሎነይ ቱና አያናት አቅያ በሲ ግዳሱ።
ዱማ ዱማ ኢታባታስ ኬ ግዳሱ፤
ቱና ካፎትነ ዶአት ሸምፕያ በሲ ግዳሱ። እሳ 21:9፤ ኤርም 51:8፤ ቆን 14:8፤ እሳ 13:21፤ ኤርም 50:39.
3 አሳ ኮቸ ኡባ ባ ላይማተꬃ ዎይንያ ኡሻሱ።
ሳኣ ካዎት ኢራ ላይማትዶሶና።
እ ሚኮተꬃፈ ደንዶይሳን
ቢታን ደእያ ዛልአንቾት ዱረትዶሶና”
ያግስ።እሳ 23:17፤ ኤርም 51:7.
4 ሄሳፈ ጉየ፥ ታ ሳሎፐ ሀይሳዳ ግያ ሀራ ቃላ ስአስ።
“እ ናጋራ ኢራ ኮፆና መላነ፥
እያ ኤካናዉ ደእያ ሴራ ህንተ ኤኮና መላ፥
ታ ደርያዉ ኢፐ ከይተ። እሳ 23:17፤ ኤርም 51:7.
5 ህዛ፥ እ ናጋራይ ሳሎ ጋካናዉ ዶረትስ።
ፆሳይ እ ናቁዋ አኬክስ። መ 18:20.
6 እያ እምዳይሳ መላ ዛሪድ እዉ እምተ።
እያ ኦꬅዳ ኦሱዋስ ናምኡ ኩሸ እዉ ዛርተ።
እያ ጊግስዳ ኡሻ ቦላ ህንተ ናምኡ ኩሸ ማꬆይያ ኡሻ እ ፁአን ኩንꬅተ።ማዝ 137:8፤ ኤርም 50:29.
7 እያ ባዉ ቦንቸትዳይሳዳነ እዉ እንጀትዳይሳ መላ፥
እዮ መቶꬅተነ ካዮይተ።
እያ ባ ዎዛናን፥
‘ታኒ ካዌዳ ኡታስ፤ ታ አዝን ባይና ማጫስ ግድከ፤
ታኒ ኡባካ ካዮትከ’ ያጋሱ።
8 ሄሳ ግሾ፥ ቦሻ ኡባይ፥
ሀርገይ፥ ካዮይነ ኮሽ እዮ እስ ጋላስ ኦይካና።
ቃስ እያ ታማን ፁገታና፤
አይስ ጊኮ፥ እ ቦላ ፕርድያ ፆሳይ ዎልቃማ”
ያግስ።እሳ 47:7-9.
9 “ኢራ ላይማትዳይሳትነ እ ሚኮተꬃን ደእዳ፥ አላምያ ካዎት ሄ ካታምያ ፁገትን ከይያ ጩያ በእዳ ዎደ እዉ ዋስድ ዬካና። ህዝ 26:16-17. 10 ኤንቲ ሄ ካታመ ዋይያ በእድ ያይዳ ግሾ፥ ሃክ ኤቅድ፥
“ ‘ሀ ግታ ካታመ! ዎልቃማ ካታመ!
ባብሎነ፥ ነና አየ!
ኔኒ እስ ሳተ ግዶን ነ ፕርዳ ኤካዳሳ’ ያጋና።
11 “ኤንታ ማርካብያ ጫና ህዛፐ ሻምያ አስ ባይና ግሾ፥ ሳአን ደእያ ዛልአንቾት ሄ ካታማስ ዋሳናነ ካዮታና። ህዝ 27:31. 12 ኤንታ ዎርቃ፥ ብራ፥ ቦንቾ ሹቹ፥ አልኦ ሹቻ፥ ካሎሰ ማኦ፥ ሊኖ ማኦ፥ ሃረ ማኦ፥ ዞኦ ማኦ፥ ዱማ ዱማ ሳዎ ምꬅ፥ ዳንጋርሳ ዛለ፥ አልኦ ምꬅ፥ ናሰ ብራታ፥ ጎለ ሹቹ፥ ህዝ 27:12-13፥ 22. 13 ቃራፋ፥ ቅማመ፥ እፃነ፥ ካርበ፥ ሽቶ፥ ዎይነ፥ ዛይተ፥ ሎኦ ꬊለ፥ ግስተ፥ መሄ፥ ዶርሰ፥ ፓራ፥ ፓራ ጋረ፥ አይለታነ ሀራ አሳታ ሻምያ ኦንካ ባዋ።
14 “ዛልአንቾት ማጫሴኮ፥ ‘ኔኒ አሞትዳ ሎኦባ ኡባይ ኔፐ ꬋይስ። ነ አቆይነ አሌቀትዳባ ኡባይ ኔፐ ሃክስ። ኔኒ ዛራዳ ኤንታ ኡባ ደማካ’ ያግዶሶና። 15 ሄ ካታማን ዛልእድ ዱረትዳ ዛልአንቾት እ መቱዋ ባብድ ኢፐ ሃክድ ኤቃና። ኤንቲ ዬካናነ ካዮታና። ህዝ 27:31. 16 ቃስ፥
“ ‘ሊኖ፥ ካሎሰ ማኦነ ዞኦ ማኦ ማአዳ፥
ዎርቃን፥ ቦንቾ ሹቻንነ እንቆ ጌተትያ አልኦ ሹቻን አሌቀትዳ፥
ሄ ግታ ካታሜስ አየ! 17 ሀይሳ መላ ግታ ሻሎ ኡባይ እስ ሳተ ግዶን ꬋይስ’ ያግዶሶና።
“ማርካብያ ላግያ ኡባይ፥ ማርካብያን ብያ ኡባይ፥ ማርካብያ ቦላ ኦꬅያ ኡባይነ አባን ዛልእያ ኡባይ ሃክ ኤቅዶሶና። እሳ 23:14፤ ህዝ 27:26. 18 ሄ ካታምያ ፁገትን ከይያ ጩያ በእዳ ዎደ፥ ‘ሀ ግታ ካታምዉ ዳንያ ሀራ ካታም ደእሻ?’ ያግዶሶና። ህዝ 27:32. 19 ኤንቲ ባንታ ሁጰን ባና ቆልድ፥ ዋስዶሶናነ ካዮትዶሶና።
“ ‘አባ ቦላ ማርካበት ደእያ ኡባይ፥
እ ሻሉዋን ዱረትዳ ኡባይ፥
ሄ ካታምያ እስ ሳተን ꬋይዳ ግሾ፥
አየ! አየ!
20 ሳሉዋዉ፥ እ ꬋዩዋን ኡፋይታ!
ጌሻቶ፥ ሀዋረቶ፥ ናበቶ፥
ፆሳይ ህንተ ግሾ እ ቦላ ፕርድዳ ግሾ ኡፋይትተ’ ያግዶሶና።”ህዝ 27:30፤ ዛረ 32:43፤ ኤርም 51:48.
21 ያትን፥ ምኖ ኪታንቾይ ዎፃ ዳንያ ግታ ሹቹ ደንꬅድ አባን ሆልሸ፥ “ግታ ካታምያ ባብሎነይ ዎልቃን ሆለታዳ ሀይሳዳ ኩንዳና፤ እያ ሀችፈ ጉየ ኡባካ በንቱኩ። ኤርም 51:63. 22 ዲꬅ ዲፀይሳትነ የፀይሳት፥ ሱሱልኤነ ሞይዘ ፑነይሳት፥ ህዛፐ ጉየ ነ ግዶን ኡባካ ስኤቶኮና። አይ ኮቻ ዛልኤ ዛልእያ አስካ ነ ግዶን በንተና። ዎፃ ግርስ ህዛፐ ጉየ ነ ግዶን ስኤተና። እሳ 24:8፤ ህዝ 26:13.ኤርም 7:34፤ 25:10. 23 ፆምፐ ፖኦይ ዛሪድ ነ ግዶን ፖኤና። ማቾ ኤከይስነ አዝና ገልያር ቃል ህዛፐ ጉየ ነ ግዶን ስኤተና። ነ ዛልአንቾት ቢታ ኡባን ኤረትዳ ዎልቃማታ። ነ ብታን ካዎተꬃታ ኡባ ጭማዳሳ” ያግስ።
24 ናበታ ሱꬃይ፥ ጌሻታ ሱꬃይነ ቢታ ቦላ ሀይቅዳ አሳ ኡባ ሱꬃይ እ ግዶን በንትዳ ግሾ ባብሎነይ ፕርደታሱ። ኤርም 51:49.

- ዮሃንሳ ቆንጨꬅ
- <
- 18
- >

18:2 እሳ 21:9፤ ኤርም 51:8፤ ቆን 14:8፤ እሳ 13:21፤ ኤርም 50:39.

18:3 እሳ 23:17፤ ኤርም 51:7.

18:4 እሳ 23:17፤ ኤርም 51:7.

18:5 መ 18:20.

18:6 ማዝ 137:8፤ ኤርም 50:29.

18:8 እሳ 47:7-9.

18:9 ህዝ 26:16-17.

18:11 ህዝ 27:31.

18:12 ህዝ 27:12-13፥ 22.

18:15 ህዝ 27:31.

18:17 እሳ 23:14፤ ህዝ 27:26.

18:18 ህዝ 27:32.

18:20 ህዝ 27:30፤ ዛረ 32:43፤ ኤርም 51:48.

18:21 ኤርም 51:63.

18:22 እሳ 24:8፤ ህዝ 26:13.

18:22 ኤርም 7:34፤ 25:10.

18:24 ኤርም 51:49.

© 2024 TWFTW