- እሳያሳ ማፃፋ
- <
- 11
- >

11
እሰየፐ ከይዳ አጫ
1 እሰየ ዱሩማይ አጫና፤ እያ ፃጱዋፐ አይፍያ ታሸይ ከያና። ቆን 5:5፤ 22:6.
2 ጎዳ አያናይ እያ ቦላ ሸምፓና፤
ጭንጫተꬃነ አኬካ አያናይ፥
ዞርያነ ዎልቃ አያናይ፥
ኤራተꬃነ ጎዳስ ያይያ አያናይ፥ እያ ቦላ ሸምፓና።
3 ጎዳስ ያይድ ኡፋይቴስ፤
ባ አይፈይ በእዳባን ጮ ፕርደና፤
ዎይኮ ባ ሀይꬃይ ስእዳባን ጮ ኩየና።
4 ሽን እ፥ ማንቆታስ ፅሎተꬃን ፕርዳና፤
ሳአን ደእያ መቶታንቾታስ ሱረተꬃን ኩያና።
እ ባ እንፃርሳ ፃምአን ሳኣ ሾጫና፤
ባ ዶና ሸምፑዋን ኢታታ ዎꬋና።2 ታሰ 2:8.
5 ፅሎተꬅ እያ ፄሳ ዳንጮ ግዳና፤
አማነተꬅ እያ ምያስ ሳቀ ግዳና። ኤፈ 6:14.
6 ሱꬉመይ ዶርሳ ማራራ እስፈ ዳና፤
ማሄይ ዴሻ ማራራ እስፈ ዝንአና።
ማር ጋሞ ቡታለራ እስፈ ሄመታና፤
ጉꬃ ናእ ኤንታ ሄማና። እሳ 65:25.
7 ሚዝነ ባባንꬅ እስፈ ሄመታና፤
ኤንታ ማራት እስፈ ዝንአና፤
ጋሞይ ቦራዳ ካለ ማና።
8 ꬋምያ ናእ ሾሻ ኦላን ካአና፤
ꬋንꬅ ዱፅዳ ናእ ዎꬍያ ሾሻ ኦላን ባ ኩሽያ የዳና።
9 ታ ጌሻ ዙማ ቦላ
ኦንካ ቆሄተና ዎይኮ ꬋየና።
አቢ ሃꬃን ኩመይሳዳ
ሳእ ጎዳ ኤሮን ኩማና።
10 ሄ ዎደ እሰየ ፃጶይ አሳስ ማላ ግዳና፤
ካዎተꬃ ኡባይ እያ ኮያና፤
እ ደእያ በሳይ ቦንቸታና። ሮመ 15:12.
11 ሄ ጋላስ ጎዳይ አትዳ ባ አሳ፥ አሶረፐ፥ ግብፀፈ፥ ጳትሮሳፐ፥ ቶጰፈ፥ ኤላማፐ፥ ሳናኦረፐ፥ ሀማታፐነ ዩሾይ አባን ተቀትዳ ቢታፈ ናምአንꬆ ኤሀናዉ ባ ኩሽያ ዛሪድ የዳና። 12 እ ካዎተꬃታስ ማላ ꬎቁ ኦꬅድ ደንꬃና፤ እስራኤለፐ ላለትዳይሳታ እስፈ ጋꬃና፤ ይሁዳፐ ሳኣ ኦይዱ ባጋን ዘረትዳይሳታ ሺሻና።
13 ሄሳፈ ጉየ፥ ኤፍሬማ ቃናተይ እያፐ ክቻና፤ ይሁዳ ሞርከተꬃይ እያፐ ቃንፀታና። ኤፍሬም ይሁዳ ቃናተና፤ ይሁድ ኤፍሬማ ሞርከና። 14 ኤንቲ ዉሎሀ ባጋን ደእያ ፍልስፄመ ቢታ ቦላ ጉፕ ዎꬋና፤ ኤንቲ ዶሎሀ ባጋን ደእያ አሳ ቦንቃና። ኤንቲ ኤዶመ ቦላነ ሞአበ ቦላ ባንታ ኩሽያ ዎꬃና፤ አሞነት ኤንታዉ ሃረታና። 15 ጎዳይ ግብፀ ማታን ደእያ ዞኦ አባ መልሳና፤ ባ መልስያ ጫርኩዋራ ባ ኩሽያ ኤፍራፂሳ ሻፋ ቦላ ቃꬃና። ያትድ አሳይ መላ በሳራ ፕናና መላ ላፑን ጉꬃ ሻፋ ከስድ ሻካና። ቆን 16:12. 16 እስራኤለ አሳይ ግብፀ ቢታፈ ከይያ ዎደ ኦገይ ከይዳይሳዳ፥ አትዳ እያ አሳይ፥ አሶረ ቢታፈ ስምያ ኦገይ ከያና።

- እሳያሳ ማፃፋ
- <
- 11
- >

11:1 ቆን 5:5፤ 22:6.

11:4 2 ታሰ 2:8.

11:5 ኤፈ 6:14.

11:6 እሳ 65:25.

11:10 ሮመ 15:12.

11:15 ቆን 16:12.

© 2024 TWFTW